OMC (bend)
OMC, odnosno Otara Millionaires Club, bio je novozelandski bend koji je djelovao od 1993. do 2010. godine. OMC je najveći uspjeh ostvario 1996. godine s pjesmom "How Bizarre", koja ih je učinila tzv. One-hit Wonderom. Iako su ostali poznati po akronimu, puni naziv benda zapravo je ironična referenca na jedno od najsiromašnijih predgrađa Aucklanda. 

Bend je osnovan 1993. godine kao Otara Millionaires Club, od strane Phila Fuemane. Zajedno s mlađim bratom, Paulyjem, Fuemana je snimio dvije pjesme za producenta Alana Janssona. Kada je Pauly sugerirao da skrate ime benda samo na akronim, Jansson i on su od 1993. godine službeno postali OMC; Fuemana je bio vokal i frontmen benda, dok su pjesme pisali zajednički (Jansson je bio zadužen za aranžmane). Radeći za Huh! Simona Grigga, OMC je krajem 1995. godine izdao singl "How Bizarre", koji je ubrzo postao globalni hit. 

Pjesma je isprva bila hit u Australiji i na Novom Zelandu, ali je ubrzo dosegla veliku popularnost i u Europi, prvo u Britaniji, a onda i na kontinentu. U Sjedinjenim Državama, pjesma se nalazila na top listama čak 32 tjedna, a u kolovozu 1997. godine je, zbog velike popularnosti na radiju, dosegla i prvo mjesto. OMC je na ovaj način postao prvi novozelandski bend (i glazbenik općenito) koji je bio na vrhu Billboardove top liste. 

Tokom 1996., OMC izdaje svoj prvi i jedini album, How Bizarre, koji je do 2000. godine prodan u 3-4 milijuna kopija. Nakon uspjeha prvog singla, bend je imao nekoliko regionalno uspješnih singlova, ali je 1998. godine u bendu došlo do sukoba oko tantijema, a koji je kulminirao sudskim postupkom. Nakon postignute nagodbe, Fuemana je dobio pravo koristiti naziv benda i kao solo izvođač. 

Jansson i Fuemana su se ponovo okupili 2005. godine i 2007. godine snimili singl "4 All of Us", na kojemu je gostovala glumica Lucy Lawless. Dana 31. siječnja 2010. godine, Pauly Fuemana je preminuo od progresivne polineuropatije, čime je bend i službeno prekinuo s djelovanjem. U veljači 2010. godine, "How Bizarre" se nakratko pojavio na top listama povodom vijesti o Fuemaninoj smrti.

Diskografija

Studijski albumi

Singlovi

Reference

Novozelandski muzičari
Muzičke grupe
Hip hop muzičke grupe